Jabarkan Kacamatan Kadhiri dari Kutha Kadhiri dalam bahasa jawa

Kutha iki ngembangaké kualitas ing péranganing aspek. Saka pagulawentahan, sarana rekréasi, papréntahan, nganti ulah raga.

Ing sarana wisata, kutha iki duwé akèh papan wisata kaya ta blumbang (patirtan), Guwa, Taman Sekartaji nganti musèum. Kejaba iku, kutha Kadhiri uga nawarké dalan kang mligi kanggo rékréasi kaya ta dalan Dhoho, dalan Pattimura (punjering olèh-olèh), dalan Taman Sekartaji lan dalan Lèdjén Soeprapto (dalanan stadion Brawijaya).

Dalan Dhoho iku salah sajining dalan punjer ékonomi kutha Kadhiri. Ning kana ana atusan toko kang nawarké rena-renane klambi, tas, sepatu, jinising toko kaca mripat, obat-obat nganti piranti mangsak. Anggoné buka toko saka jam 08.00 isuk nganti jam 21.00 bengi. Bubar toko-tokoné tutup, dalan Dhoho ora banjur sepi, amarga èmpèran toko wiwit dibuka kanggo dhasaran wong bakul pecel tumpang (panganan kas Kadhiri). Yèn diitung-itung, cacahé warung pecel tumpang kang ana ing Dalam Dhoho nganti atusan. Lumrahé warung-warung iku tutup jam 24.00 nganti 02.00 isuk, gumantung entèk durungé dhagangan. Kajaba iku, dalan Dhoho uga dipepaki karo papan panginepan (hotèl), cacahé hotèl ing dalanan kang ora patia dawa iku nganti ana telu (3). Yèn Yogyakarta duwé dalan Malioboro, semana uga Kadhiri kang duwé dalan Dhoho. Kaya mangkono, kahanané dalan Dhoho kang ora tau turu, mesthi ramé lan digawé jujugan wisatawan saka kutha liyan.

Dalan Pattimura dalan kang diarani punjering olèh-olèh kas Kadhiri. Dalan iki dikebaki karo bakul Gethuk Gedhang, Tahu Takwa (Tahu Kuning), Stik Tahu, lan liya-liyané. Dalanan iki uga ora tau sepi, masia ora ramé banget kaya dalan Dhoho. Wong kang nguwasani toko-toko ing Pattimura akèh saka turunané Cina. Yasan-yasan tokoné uga isih kaya yasan \bkuna\b Cina.

Dalan Lètjén Soeprapto (dalanan Stadion Brawijaya). Dalan iki dadi punjering suporter PERSIK (Persatuan Sepak Bola Kadhiri) Kadhiri. Pèrènging dalan iki dikebaki toko, sekolahan, rumah toko lapangan bal-balan, partirtan Tirtoyoso, lan partirtan Kowak. Dalan iki ora tau sepi, uga amarga kanggo dalan nyambungké Kadhiri Kutha lan kabupatèn.

Dalan Taman Sekartaji yaiku dalan senengané bocah nom-noman. Dalan iki gawé kepénak wong nongkrong, amarga ora patia ramé uga ana bebakulan jagung bakar. Wis adaté bocah nom-noman Kadhiri nongkrong ning dalanan iki nganti bengi.